Up-73/98
Natisni
Opravilna št.:
Up-73/98
Datum odločitve:
24. 9. 1998
ECLI:
ECLI:SI:USRS:1998:Up.73.98
Akt:
Ustavna pritožba J. K. zoper ravnanje Okrožnega sodišča v Kopru v zadevi P 527/95 ter ravnanje Delovnega in socialnega sodišča v Ljubljani v zadevi Ps 112/94
Izrek:
Ustavna pritožba J. K. zoper ravnanje Okrožnega sodišča v Kopru ter ravnanje Delovnega in socialnega sodišča v Ljubljani se zavrže.
Evidenčni stavek:
Ustavno sodišče zavrže ustavno pritožbo, če njen vlagatelj predhodno ni izčrpal vseh pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Ustava, 157. čl.

Zakon o Ustavnem sodišču (ZUstS), 50., 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
25. 3. 1998
Vrsta odločitve:
sklep
Vrsta rešitve:
zavrženje
Dokument:
US19114
Up-73/98
24.9.1998
S K L E P
Ustavno sodišče je v postopku za preizkus ustavne pritožbe J. K. iz P. na seji senata dne 24. septembra 1998
s k l e n i l o :
Ustavna pritožba J. K. zoper ravnanje Okrožnega sodišča v Kopru v zadevi P 527/95 ter ravnanje Delovnega in socialnega sodišča v Ljubljani v zadevi Ps 112/94 se zavrže.
O b r a z l o ž i t e v
1. Pritožnik v ustavni pritožbi opisuje ravnanje Delovnega in socialnega sodišča v Ljubljani, ki v zadevi Ps 112/94 odloča o njegovi tožbi zoper Zavod pokojninskega in invalidskega zavarovanja ter ravnanje Okrožnega sodišča v Kopru, ki v zadevi P 527/95 odloča v pravdi zaradi delitve skupnega premoženja. V ustavni pritožbi pritožnik sodiščema smiselno očita kršitev pravice do nepristranskega in neodvisnega sodišča, pravice do sodnega varstva ter pravice do sojenja v razumnem roku po 23. členu Ustave ter pravice do poštenega obravnavanja po 22. členu Ustave.
2. Ustavna pritožba ni dopustna.
3. V skladu s 50. členom Zakona o Ustavnem sodišču (Uradni list RS, št. 15/94 - v nadaljevanju: ZUstS) ustavno pritožbo lahko vloži vsakdo, ki meni, da mu je s posamičnim aktom (sodno ali upravno odločbo) kršena kakšna človekova pravica ali temeljna svoboščina. Ob tem mora pritožnik pred vložitvijo ustavne pritožbe tudi izčrpati vsa pravna sredstva v okviru postopka, v katerem naj bi bila določena pravica ali svoboščina prekršena (prvi odstavek 51. člena ZUstS). V obravnavanem primeru pa ta pogoja nista izpolnjena. Po navedbah pritožnika namreč v obeh spornih zadevah še vedno teče postopek na prvi stopnji (v postopku pred delovnim in socialnim sodiščem sicer po tem, ko je višje sodišče razveljavilo sodbo sodišča prve stopnje in mu vrnilo zadevo v novo odločanje). Ker v nobenem od spornih postopkov sodišče še ni izdalo odločbe, ki bi jo pritožnik lahko izpodbijal, in ker pritožnik s tem tudi ni izčrpal pravnih sredstev, ustavne pritožbe vsebinsko ni mogoče obravnavati.
4. Po stališču Ustavnega sodišča je sicer glede na posebno naravo kršitve mogoče z ustavno pritožbo uveljavljati kršitev pravice do sojenja brez nepotrebnega odlašanja tudi že v teku postopka, v katerem naj bi bila ta pravica prekršena. Vendar mora tudi glede te kršitve pritožnik pred vložitvijo ustavne pritožbe izčrpati pravno sredstvo, ki mu je omogočeno v skladu s 157. členom Ustave. Tega pa pritožnik ni storil.
5. Ker je ustavna pritožba nedopustna, jo je potrebno zavreči.
6. Senat Ustavnega sodišča je ta sklep sprejel na podlagi 2. alinee prvega odstavka 55. člena ZUstS v sestavi: predsednik senata dr. Lojze Ude, sodnik Franc Testen ter sodnica dr. Dragica Wedam - Lukić. Sklep je sprejel soglasno.
Predsednik senata
dr. Lojze Ude